b'\n_START_ARTICLE_\nBiserica fortificat\xc4\x83 din Dob\xc3\xa2rca\n_START_SECTION_\nLocalitatea\n_START_PARAGRAPH_\nDob\xc3\xa2rca mai demult Dob\xc4\x83rca (\xc3\xaen dialectul s\xc4\x83sesc Dobrenk, \xc3\xaen german\xc4\x83 Dobring, Dobreng, Doborka, Doberg, \xc3\xaen maghiar\xc4\x83 Doborka) este un sat ce apar\xc8\x9bine ora\xc8\x99ului Miercurea Sibiului din jude\xc8\x9bul Sibiu, Transilvania, Rom\xc3\xa2nia. Prima men\xc8\x9biune documentar\xc4\x83 a localit\xc4\x83\xc8\x9bii dateaz\xc4\x83 din anul 1309.\n_START_SECTION_\nBiserica\n_START_PARAGRAPH_\nCetatea bisericeasc\xc4\x83 a fost construit\xc4\x83 pe o pant\xc4\x83 din partea de nord-vest a localit\xc4\x83\xc8\x9bii, fiind precedat\xc4\x83 de o bazilic\xc4\x83 romanic\xc4\x83, cu un turn zvelt \xc3\xaen partea de vest. \xc3\x8en anul 1481 au fost executate lucr\xc4\x83ri de fortificare \xc3\xaen cursul c\xc4\x83rora au fost dublate zidurile turnului, realiz\xc3\xa2ndu-se un donjon, prev\xc4\x83zut cu guri de tragere. Bazilica a fost demolat\xc4\x83 \xc3\xaen cea mai mare parte, construindu-se \xc3\xaen locul ei o biseric\xc4\x83 sal\xc4\x83, acoperirea interioar\xc4\x83 realiz\xc3\xa2ndu-se printr-o bolt\xc4\x83 cilindric\xc4\x83 cu penetra\xc8\x9bii. Peste cor s-a mai ridicat un nivel fortificat, iar incinta fortificat\xc4\x83, de plan aproximativ circular, a fost \xc3\xaen\xc4\x83l\xc8\x9bat\xc4\x83. Incinta a fost \xc3\xaent\xc4\x83rit\xc4\x83 cu turnuri de flancare \xc3\xaen nord, vest \xc8\x99i sud \xc8\x99i cu un turn de poart\xc4\x83. Altarul baroc se afl\xc4\x83 \xc3\xaen prezent la Sibiu.'